6 Gantsi Jesu o ne a dirisa dipolelwana tse di utlwalang sentle, tse dikhutshwane, go bua mafoko a a motlhofo go tlhaloganngwa mme a na le bokao jo bogolo. Mo metlheng eo, go ne go ise go nne le dibuka tse di ka gopotsang batho se ba se ithutileng, mme Jesu o ne a ruta ka tsela e ba neng ba ka se ka ba lebala molaetsa wa gagwe ka yone. Ela tlhoko dikai dingwe: “Ga go ope yo o ka nnang motlhanka wa beng ba babedi; . . . ga lo ka ke lwa nna batlhanka ba Modimo le ba Dikhumo.” “Tlogelang go atlhola gore lo tle lo se ka lwa atlholwa.” “Lo tla lemoga batho bao ka maungo a bone.” “Batho ba ba tsogileng sentle ga ba tlhoke ngaka, mme ba ba bobolang ba a e tlhoka.” “Botlhe ba ba tsayang tšhaka ba tla nyelela ka tšhaka.” “Duelang Kaesara dilo tsa ga Kaesara, mme Modimo dilo tsa Modimo.” “Go na le boitumelo jo bogolo mo go abeng go na le jo bo leng gone mo go amogeleng.” * (Mathaio 6:24; 7:1, 20; 9:12; 26:52; Mareko 12:17; Ditiro 20:35) Le gompieno tota, dingwaga di ka nna 2 000 Jesu a sena go bua mafoko ao a a nang le bokao jo bogolo, batho ba sa ntse ba kgona go a gopola motlhofo.